KLASA: 604-02/19-01/31

Ur.broj: 2176/04-03-19-2

U Novskoj, 27. rujna 2019.

Na temelju članka 6. Odluke o stipendiranju (“Službeni vjesnik” broj: 39/14) Gradonačelnik Grada Novske objavljuje

**JAVNI POZIV**

**za dodjelu stipendija studentima i**

**učenicima srednjih škola za akademsku/školsku godinu 2019./2020.**

**I.**

Pozivaju se studenti i učenici srednjih škola s prebivalištem na području grada Novske da podnesu prijavu za dodjelu studentske/učeničke stipendije za akademsku/školsku godinu 2019./2020.

**II.**

Postupak dodjele stipendija kao i prava i obveze korisnika stipendije utvrđeni su Odlukom o stipendiranju („Službeni vjesnik“ broj 39/14).

**ODREDBE O PRAVU NA STIPENDIJU I VISINI STIPENDIJE**

**III.**

Pravo na studentsku stipendiju imaju redovni studenti viših škola i fakulteta koji su državljani Republike Hrvatske s prebivalištem na području Grada Novske najmanje godinu dana prije objave javnog poziva, a koji u trenutku objave javnog poziva nisu stariji od 26 godina.

**IV.**

Pravo na učeničku stipendiju imaju učenici srednjih škola koji su državljani Republike Hrvatske s prebivalištem na području Grada Novske najmanje godinu dana prije objave javnog poziva, a koji imaju ispunjen jedan od sljedećih uvjeta:

* da se redovno školuju izvan područja Grada Novske te da tijekom tjedna borave u mjestu školovanja ili
* da svakodnevno putuju od mjesta stanovanja do mjesta školovanja, a ne mogu ostvariti pravo na sufinanciranje troškova prijevoza iz državnog proračuna ako pri tome ispunjavaju jedan od sljedećih uvjeta:
1. da iz mjesta stanovanja do mjesta školovanja nema redovnog linijskog prijevoza
2. da iz mjesta stanovanja do mjesta školovanja nema izravne prijevozne linije bez presjedanja
3. da se radi o učeniku koji pohađa Srednju školu Novska s prebivalištem izvan naselja Novska koji svakodnevno putuje, a koji ne može ostvariti pravo na sufinanciranje troškova prijevoza iz državnog proračuna jer je prebivalište učenika udaljeno manje od 5 km od naselja Novska.

**V.**

Pravo na stipendiju ne mogu ostvariti:

* studenti i učenici koji ponavljaju godinu/razred ili imaju upisano mirovanje studentskih obveza,
* studenti koji su odslušali predavanja posljednjeg semestra (apsolventi),
* studenti koji su u prošloj akademskoj godini studirali na jednom fakultetu pa su u tekućoj godini upisali prvu godinu na drugom fakultetu,
* studenti i učenici koji su ostvarivali pravo na stipendiju Grada, a nisu izvršili ugovorne obveze u smislu upisa više učeničke/ akademske godine(razreda/godine studija),
* učenici/studenti koji primaju stipendiju ili neku drugu potporu za školovanje po nekom drugom osnovu. (Iznimno, učenici/studenti koji ostvaruju pravo na neku drugu stipendiju ili potporu, a koji preko tjedna borave u mjestu školovanja, mogu ostvariti pravo i na stipendiju Grada ako je prihod po članu obitelji manji od 600,00 kuna mjesečno, ako se radi o obitelji samohranog roditelja kojoj prihod po članu obitelji ne prelazi iznos od 1.000,00 kuna mjesečno, te ako se radi o korisnicima zajamčene minimalne naknade. Pravo na stipendiju u ovom slučaju može se ostvariti uz uvjet da učeniku/studentu radi ostvarivanja prava na stipendiju Grada ne prestane pravo na isplatu druge stipendije ili potpore za školovanje. )

Studenti/učenici koji su primali stipendiju Grada ranijih učeničkih/akademskih godina, ali su raskinuli ugovor o stipendiranju radi ostvarivanja prava na stipendiju iz drugog izvora, mogu ponovno ostvariti pravo na stipendiju tek kada u cijelosti izvrše sve financijske obveze prema Gradu (povrat primljenih sredstava na ime stipendiranja).

**VI.**

Visina učeničke stipendije, iz točke IV. alineje 1. ove Odluke, u školskoj godini 2019./2020. iznosi 320,00 kuna mjesečno.

Visinu učeničke stipendije, iz točke IV. alineje 2. ove Odluke, u školskoj godini 2019./2020. odredit će Gradonačelnik, ovisno o visini troškova prijevoza.

Visina studentske stipendije u akademskoj godini 2019./2020. iznosi 560,00 kuna mjesečno.

Visina studentske stipendije za studente iz obitelji s troje ili više djece u akademskoj godini 2019./2020. iznosi 800,00 kuna mjesečno.

Gradonačelnik može u tijeku korištenja stipendije, ovisno o raspoloživim proračunskim sredstvima, promijeniti prvobitno utvrđen iznos stipendije te će se ta mogućnost predvidjeti ugovorom.

**ROK ZA DOSTAVU PRIJAVA**

**VII.**

Prijave za dodjelu stipendija dostavljaju se do 16. listopada 2019. godine na adresu: Grad Novska, Novska, Trg dr. Franje Tuđmana 2, s naznakom “Javni poziv za dodjelu stipendija učenicima srednjih škola” ili “Javni poziv za dodjelu stipendija studentima” ili osobno na navedenu adresu, soba 208.

Prijave zaprimljene izvan roka neće se uzeti u razmatranje.

Nepotpune prijave neće se uzeti u razmatranje, osim u slučaju da je postojao opravdani razlog za dostavu nepotpune prijave.

**VIII.**

Studenti koji u trenutku objave javnog poziva još nisu upisali višu godinu studija, ukoliko žele ostvariti pravo na stipendiju moraju se javiti na javni poziv sa svom potrebnom dokumentacijom u roku iz točke VII., a potvrdu o redovnom upisu dužni su dostaviti odmah po izvršenom upisu odnosno najkasnije do 4. studenoga 2019. godine.

**DOSTAVA DOKUMENTACIJE**

**IX.**

Za ostvarivanje prava na učeničku stipendiju potrebno je dostaviti sljedeću dokumentaciju:

* prijavu za dodjelu stipendije (obrazac),
* uvjerenje o prebivalištu,
* presliku domovnice,
* presliku osobne iskaznice,
* izjavu da se ne ostvaruje/ostvaruje pravo na drugu stipendiju ili neku drugu vrstu potpore za školovanje (obrazac),
* potvrdu o školovanju za šk. god. 2019./2020.,
* presliku svjedodžbe o završenom razredu u prošloj šk. godini,
* IBAN računa roditelja koji će potpisati ugovor o stipendiranju,
* potvrdu o smještaju u učenički dom ili izjavu o stanovanju u privatnom smještaju.

**X.**

Za ostvarivanje prava na studentsku stipendiju potrebno je dostaviti sljedeću dokumentaciju:

* prijavu za dodjelu stipendije (obrazac),
* potvrdu fakulteta o upisu na fakultet za studente 1. godine studija, odnosno, potvrdu o upisu u višu godinu studija za studente viših godina studija,
* potvrdu o tijeku studiranja ili drugi odgovarajući dokument iz kojeg je vidljiv tijek studiranja odnosno redovan upis u višu godinu studija (ukoliko isto nije moguće ishoditi, može se dostaviti preslika svih popunjenih stranica indeksa),
* uvjerenje o prebivalištu,
* presliku domovnice,
* presliku osobne iskaznice,
* izjavu da se ne ostvaruje/ostvaruje pravo na drugu stipendiju ili neku drugu vrstu potpore za školovanje (obrazac),
* presliku svjedodžbe o završetku srednjoškolskog obrazovanja za studente 1. godine studija (svjedodžba 4. razreda),
* izjavu o činjenici da se neposredno nakon završetka srednjoškolskog obrazovanja nije upisao niti jedan fakultet (za studente 1. godine studija koji fakultet nisu upisali odmah nakon završetka srednjoškolskog obrazovanja),
* IBAN računa studenta.

Za studente iz obitelji s troje ili više djece potrebno je priložiti preslike rodnih listova za svu djecu.

**Iz dokumentacije priložene uz prijavu za dodjelu stipendije mora biti vidljivo koju je godinu studija student upisao u akademskoj godini 2019./2020., te koju je godinu studija imao upisanu u akademskoj godini 2018./2019.**

**ZAVRŠNE ODREDBE**

**XI.**

Odluke o dodjeli stipendija donosi Povjerenstvo za provedbu postupka dodjele stipendija te će iste po donošenju biti objavljene na internetskoj stranici Grada Novske www.novska.hr . Odluke će sadržavati ime i prezime učenika, odnosno studenta, razred, odnosno godinu studija, naziv škole, odnosno naziv visokog učilišta.

**XII.**

Na temelju odluke o dodjeli stipendija Gradonačelnik će sa stipendistima zaključiti ugovore o stipendiranju kojima će se definirati međusobna prava i obveze.

**XIII.**

Svi učenici/studenti koji žele ostvariti pravo na stipendiju Grada Novske za školsku/akademsku godinu 2019./2020., neovisno o tome jesu li bili stipendisti Grada Novske u školskoj/akademskoj godini 2018./2019. (prošlogodišnji stipendisti), moraju se javiti na javni poziv za dodjelu stipendija i priložiti svu traženu dokumentaciju.

**XIV.**

Osobe koje se prijave na javni poziv svojim potpisom na prijavi potvrđuju da su upoznate s odredbama koje reguliraju provedbu javnog poziva i donošenje odluke o dodjeli stipendija.

Podnositelji prijave svojim potpisom daju suglasnost da voditelj obrade osobnih podataka prikupi i obradi osobne podatke u skladu s Općom uredbom o zaštiti osobnih podataka i Zakonom o provedbi opće uredbe o zaštiti osobnih podataka.

**XV.**

Za sve dodatne informacije u vezi ovog javnog poziva zainteresirani se mogu obratiti Upravnom odjelu za društvene djelatnosti, pravne poslove i javnu nabavu, radnim danom od 7,00 do 15,00 sati, na adresi označenoj u točki VII. ovog javnog poziva ili na broj telefona: 044/691-519.

 **GRADONAČELNIK**

 **Marin Piletić, prof., v.r.**